Predkladacia správa

Ministerstvo financií Slovenskej republiky predkladá na rokovanie vlády SR Návrh na ukončenie platnosti Dohovoru o zriadení Medzinárodnej únie pre uverejňovanie colných sadzieb podpísaného v Bruseli 5. júla 1890 (ďalej len „dohovor“), Protokolu upravujúceho Dohovor podpísaný dňa 5. júla 1890 v Bruseli o zriadení Medzinárodnej únie pre uverejňovanie colných sadzieb, vykonávacieho nariadenia k dohovoru, ktorým sa zriaďuje Medzinárodná kancelária pre uverejňovanie colných sadzieb, ako aj Záverečného protokolu podpísaného 16. decembra 1949 v Bruseli (ďalej len „protokol“). Cieľom dohovoru spolu s protokolom bolo umožniť čo najrýchlejšie a najpresnejšie uverejňovanie colných sadzieb zúčastnených štátov a ich zmeny. Krajiny, ktoré uzatvorili dohovor, spolu so štátmi, ktoré neskôr k nemu pristúpili, tvorili „Medzinárodnú úniu pre uverejňovanie colných sadzieb“. Na tento účel bola v Bruseli zriadená medzinárodná kancelária. Uverejňovanie sa uskutočňovalo v zbierke „Bulletin international des douanes“. Na jeho vydanie zmluvné strany zasielali svoje colné predpisy a colné sadzby, ustanovenia, ktorými boli sadzby menené a obchodné a medzinárodné zmluvy vzťahujúce sa k týmto colným sadzbám. Protokolom sa zmenil ročný rozpočet výdavkov medzinárodnej kancelárie, výška podielových platieb zmluvných štátov a upravili sa aj názvy nástupnických štátov, ktoré vznikli po II. svetovej vojne. Československá republika sa stala členom medzinárodnej únie 1. apríla 1920. Jej prístup k tomuto dohovoru bol dodatočne schválený rozhodnutím prezidenta republiky zo dňa 30. septembra 1924.
Text dohovoru z roku 1890 a protokolu z roku 1949 je vzhľadom na jeho dávne prijatie v zásadne odlišných podmienkach obchodovania zastaraný. Súčasný medzinárodný obchod a výmena tovaru sa uskutočňuje na základe aktuálnych medzinárodných dohovorov a dohôd. V rámci Európskej únie sa colné sadzby uverejňujú v Spoločnom colnom sadzobníku EÚ, ktorý sa vydáva každoročne ako nariadenie Komisie, ktorým sa mení a dopĺňa príloha 1 k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku. 
Vzhľadom na skutočnosť, že ustanovenia dohovoru a protokolu sa už neuplatňujú, mnohé krajiny ako zmluvné strany ukončujú platnosť tohto dohovoru a protokolu. Z členských krajín Európskej únie ukončilo platnosť dohovoru a protokolu už 16 štátov (Rakúsko, Belgicko, Dánsko, Španielsko, Francúzsko, Veľká Británia, Írsko, Maďarsko, Grécko, Holandsko, Portugalsko, Bulharsko, Nemecko, Poľsko,  Fínsko a Slovinsko). Okrem týchto krajín ukončili platnosť dohovoru a protokolu napr. aj Kanada, Kostarika, Čile, Mexiko a ďalšie, o čom informuje zostávajúce zmluvné strany Ministerstvo zahraničných vecí Belgického kráľovstva ako depozitár dohovoru a protokolu. 
V súlade so znením článku 15 je možné ukončiť platnosť dohovoru a protokolu dvanásť mesiacov pred uplynutím prvých siedmich rokov a vždy po ďalších nasledujúcich siedmich rokoch. Najbližší termín, ku ktorému bude možné ukončiť platnosť dohovoru a protokolu, je 1. apríl 2017, pričom výpoveď je potrebné zaslať depozitárovi dohovoru a protokolu do 1. apríla 2016. Slovenská republika nevykonáva tento dohovor spolu s protokolom a od svojho vstupu do Európskej únie od 1. mája 2004 ani nemá možnosť určovať svoje vlastné colné sadzby. Vychádzajúc zo stavu súčasnej legislatívy je tento dohovor a protokol už prekonaný. Na základe uvedeného Ministerstvo financií SR navrhuje, aby Slovenská republika ukončila platnosť tohto dohovoru a protokolu k najbližšiemu možnému dátumu, t. j. k 1. aprílu 2017.
Vykonanie obvyklých formálnych úkonov súvisiacich s ukončením platnosti dohovoru a protokolu zabezpečí Ministerstvo financií Slovenskej republiky v súčinnosti s Ministerstvom zahraničných vecí Slovenskej republiky podľa vnútroštátnych právnych predpisov.
Predkladaný materiál je vypracovaný v súlade s právnym poriadkom Slovenskej republiky a navrhuje postup v súlade so všeobecnými zásadami medzinárodného práva, ako aj záväzkami Slovenskej republiky vyplývajúcimi z iných medzinárodných dokumentov.
Predkladaný materiál nemá vplyv na rozpočet verejnej správy, podnikateľské prostredie, životné prostredie a informatizáciu spoločnosti. Dohovor a protokol nemajú žiadne sociálne vplyvy.